ToekomsVenster: Mag dit goed gaan | Maroela Media
(Foto: Artem Kovalev/Unsplash.)
3 Johannes 1:2 – Liewe Gaius, ek hoop dat jy gesond is en dat dit in alle opsigte so goed gaan met jou as wat dit geestelik met jou gaan.
Johannes skryf met dankbare vermelding oor die gasvryheid wat ene Gaius aan rondreisende Evangeliste en predikers en dit op eie koste bewys. Nuus daarvan het Johannes in Efese bereik. Dit is 'n mooi wens en gebed wat Johannes met Gaius deel.
Gesondheid is uiteraard baie belangrik. Die spreekwoord, 'n gesonde liggaam huisves 'n gesonde gees, is sekerlik nie ver van die waarheid nie. Om gedurig bekommerd te wees oor jou liggaamlike gesteldheid is vermoeiend en sleg.
Daar is mense wat regtig sukkel met hul gesondheid en ons moet vir hulle bid. Gelowiges leef altyd met die verwagting van genesing en herstel. God is gister vandag en tot in alle ewigheid dieselfde.
Die skrywer wens Gaius nie net goeie gesondheid toe nie maar welsyn vir alle fasette van die lewe.
Ons is immers liggaam, siel en gees. As die liggaamlike siek is en bly het dit dikwels 'n impak op die ander fasette van 'n mens se lewe. Die omgekeerde is ook waar.
Liggaamlike gesondheid behoort 'n mens met dankbaarheid te vervul. Daar is mense wat ten spyte van liggaamlike ongesteldheid steeds die genade vind om dankbaar en vervuld te lewe. Sulke mense dwing bewondering af.
Emosionele welsyn is eweneens belangrik vir 'n mens se omvattende gesondheid. Geestesgesondheid is 'n saak wat veral in hierdie tyd waarin ons die ongemak en onsekerheid van Covid-19 beleef baie relevant is. Dit wil voorkom asof daar baie mense is wat met depressie, angs en 'n gevoel van verlies lewe. Die impak wat afsondering en gepaardgaande vereensaming op veral ouer mense het word grafies in die media beskryf. Om nie die geleentheid te hê om van 'n sterwende familielid afskeid te neem of selfs die begrafnis by te woon nie, is ongekend. So is daar baie nuwe stressors waarmee ons nie vroeër gekonfronteer is nie.
Moet geen een van die aspekte van menswees verwaarloos nie. Op die langduur betaal 'n mens 'n baie groot prys daarvoor.